En voldsom brand i en villa på Risbjergvej i Gistrup ved Aalborg forårsagede først på aftenen torsdag så stor røgudvikling, at myndighederne opfordrede naboer og andre i nærområdet til at blive inde og lukke vinduerne. Vinden kom fra vestlig retning, hvorfor det var beboere i det område, der blev berørt. Allerede en time senere kunne politiet dog melde, at der var styr på branden, og den ikke bredte sig til nabohuse, mens der også var styr på røgen, der steg lige op og forsvandt. Det er endnu uvist, hvordan branden er opstået, men Nordjyllands Politi oplyser, at der er tale om en villa, der er under renovering. Ingen personer er kommet til skade i forbindelse med branden.

Referat:
En brand i en villa i Gistrup var torsdag aften en overgang så voldsom, at Nordjyllands Politi opfordrede folk i området til at blive inde og lukke vinduerne.